Kwittanza 2019: L-Aġenzija tas-Sikurezza tal-Avjazzjoni tal-Unjoni Ewropea Kumitat għall-Kontroll tal-Baġit Deċiżjoni tal-Parlament Ewropew tat-28 ta' April 2021 dwar il-kwittanza għall-implimentazzjoni tal-baġit tal-Aġenzija tas-Sikurezza tal-Avjazzjoni tal-Unjoni Ewropea għas-sena finanzjarja 2019 (2020/2161(DEC)) Il-Parlament Ewropew, – wara li kkunsidra l-kontijiet annwali finali tal-Aġenzija tas-Sikurezza tal-Avjazzjoni tal-Unjoni Ewropea għas-sena finanzjarja 2019, – wara li kkunsidra r-rapport annwali tal-Qorti tal-Awdituri dwar l-aġenziji tal-UE għas-sena finanzjarja 2019, flimkien mar-risposti tal-aġenziji, – wara li kkunsidra d-dikjarazzjoni ta' assigurazzjoni dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2019 skont l-Artikolu 287 tat-Trattat dwar il-Funzjonament tal-Unjoni Ewropea, – wara li kkunsidra r-rakkomandazzjoni tal-Kunsill tat-1 ta' Marzu 2021 dwar il-kwittanza li għandha tingħata lill-Aġenzija fir-rigward tal-implimentazzjoni tal-baġit għas-sena finanzjarja 2019 (05793/2021 – C9-0058/2019), – wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea, – wara li kkunsidra r-Regolament (UE, Euratom) Nru 2018/1046 tal-Parlament Ewropew u tal-Kunsill tat-18 ta' Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012, u b'mod partikolari l-Artikolu 70 tiegħu, – wara li kkunsidra r-Regolament (UE) 2018/1139 tal-Parlament Ewropew u tal-Kunsill tal-4 ta' Lulju 2018 dwar regoli komuni fil-qasam tal-avjazzjoni ċivili u li jistabbilixxi Aġenzija tas-Sikurezza tal-Avjazzjoni tal-Unjoni Ewropea, u li jemenda r-Regolamenti (KE) Nru 2111/2005, (KE) Nru 1008/2008, (UE) Nru 996/2010, (UE) Nru 376/2014 u d-Direttivi 2014/30/UE u 2014/53/UE tal-Parlament Ewropew u tal-Kunsill, u li jħassar ir-Regolamenti (KE) Nru 552/2004 u (KE) Nru 216/2008 tal-Parlament Ewropew u tal-Kunsill u r-Regolament tal-Kunsill (KEE) Nru 3922/91, u b'mod partikolari l-Artikolu 121 tiegħu, – wara li kkunsidra r-Regolament Delegat tal-Kummissjoni (UE) 2019/715 tat-18 ta' Diċembru 2018 dwar ir-regolament finanzjarju qafas għall-korpi mwaqqfin skont it-TFUE u t-Trattat Euratom u msemmija fl-Artikolu 70 tar-Regolament (UE, Euratom) 2018/1046 tal-Parlament Ewropew u tal-Kunsill, u b'mod partikolari l-Artikolu 105 tiegħu, – wara li kkunsidra l-Artikoli 32 u 47 tar-Regolament Delegat tal-Kummissjoni (UE) Nru 1271/2013 tat-30 ta' Settembru 2013 dwar Regolament Finanzjarju ta' qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill, – wara li kkunsidra l-Artikolu 100 u l-Anness V tar-Regoli ta' Proċedura tiegħu, – wara li kkunsidra l-opinjoni tal-Kumitat għat-Trasport u t-Turiżmu, – wara li kkunsidra r-rapport tal-Kumitat għall-Kontroll tal-Baġit (A9-0070/2021), Jagħti l-kwittanza lid-Direttur Eżekuttiv tal-Aġenzija tas-Sikurezza tal-Avjazzjoni tal-Unjoni Ewropea għall-implimentazzjoni tal-baġit tal-Aġenzija għas-sena finanzjarja 2019; Jippreżenta l-kummenti tiegħu fir-riżoluzzjoni t'hawn taħt; Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lid-Direttur Eżekuttiv tal-Aġenzija tas-Sikurezza tal-Avjazzjoni tal-Unjoni Ewropea, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L). Deċiżjoni tal-Parlament Ewropew tat-28 ta' April 2021 dwar l-għeluq tal-kontijiet tal-Aġenzija tas-Sikurezza tal-Avjazzjoni tal-Unjoni Ewropea għas-sena finanzjarja 2019 (2020/2161(DEC)) Il-Parlament Ewropew, – wara li kkunsidra l-kontijiet annwali finali tal-Aġenzija tas-Sikurezza tal-Avjazzjoni tal-Unjoni Ewropea għas-sena finanzjarja 2019, – wara li kkunsidra r-rapport annwali tal-Qorti tal-Awdituri dwar l-aġenziji tal-UE għas-sena finanzjarja 2019, flimkien mar-risposti tal-aġenziji, – wara li kkunsidra d-dikjarazzjoni ta' assigurazzjoni dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2019 skont l-Artikolu 287 tat-Trattat dwar il-Funzjonament tal-Unjoni Ewropea, – wara li kkunsidra r-rakkomandazzjoni tal-Kunsill tat-1 ta' Marzu 2021 dwar il-kwittanza li għandha tingħata lill-Aġenzija fir-rigward tal-implimentazzjoni tal-baġit għas-sena finanzjarja 2019 (05793/2021 – C9-0058/2019), – wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea, – wara li kkunsidra r-Regolament (UE, Euratom) Nru 2018/1046 tal-Parlament Ewropew u tal-Kunsill tat-18 ta' Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012, u b'mod partikolari l-Artikolu 70 tiegħu, – wara li kkunsidra r-Regolament (UE) 2018/1139 tal-Parlament Ewropew u tal-Kunsill tal-4 ta' Lulju 2018 dwar regoli komuni fil-qasam tal-avjazzjoni ċivili u li jistabbilixxi Aġenzija tas-Sikurezza tal-Avjazzjoni tal-Unjoni Ewropea, u li jemenda r-Regolamenti (KE) Nru 2111/2005, (KE) Nru 1008/2008, (UE) Nru 996/2010, (UE) Nru 376/2014 u d-Direttivi 2014/30/UE u 2014/53/UE tal-Parlament Ewropew u tal-Kunsill, u li jħassar ir-Regolamenti (KE) Nru 552/2004 u (KE) Nru 216/2008 tal-Parlament Ewropew u tal-Kunsill u r-Regolament tal-Kunsill (KEE) Nru 3922/91, u b'mod partikolari l-Artikolu 121 tiegħu, – wara li kkunsidra r-Regolament Delegat tal-Kummissjoni (UE) 2019/715 tat-18 ta' Diċembru 2018 dwar ir-regolament finanzjarju qafas għall-korpi mwaqqfin skont it-TFUE u t-Trattat Euratom u msemmija fl-Artikolu 70 tar-Regolament (UE, Euratom) 2018/1046 tal-Parlament Ewropew u tal-Kunsill, u b'mod partikolari l-Artikolu 105 tiegħu, – wara li kkunsidra l-Artikoli 32 u 47 tar-Regolament Delegat tal-Kummissjoni (UE) Nru 1271/2013 tat-30 ta' Settembru 2013 dwar Regolament Finanzjarju ta' qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill, – wara li kkunsidra l-Artikolu 100 u l-Anness V tar-Regoli ta' Proċedura tiegħu, – wara li kkunsidra l-opinjoni tal-Kumitat għat-Trasport u t-Turiżmu, – wara li kkunsidra r-rapport tal-Kumitat għall-Kontroll tal-Baġit (A9-0070/2021), Japprova l-għeluq tal-kontijiet tal-Aġenzija tas-Sikurezza tal-Avjazzjoni tal-Unjoni Ewropea għas-sena finanzjarja 2019, Jagħti istruzzjonijiet lill-President tiegħu biex jgħaddi din id-deċiżjoni lid-Direttur Eżekuttiv tal-Aġenzija tas-Sikurezza tal-Avjazzjoni tal-Unjoni Ewropea, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L). Riżoluzzjoni tal-Parlament Ewropew tad-29 ta' April 2021 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea tas-Sikurezza tal-Avjazzjoni għas-sena finanzjarja 2019 (2020/2161(DEC)) Il-Parlament Ewropew, – wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit tal-Aġenzija tas-Sikurezza tal-Avjazzjoni tal-Unjoni Ewropea għas-sena finanzjarja 2019, – wara li kkunsidra l-Artikolu 100 u l-Anness V tar-Regoli ta' Proċedura tiegħu, – wara li kkunsidra l-opinjoni tal-Kumitat għat-Trasport u t-Turiżmu, – wara li kkunsidra r-rapport tal-Kumitat għall-Kontroll tal-Baġit (A9-0070/2021), A. billi, skont id-dikjarazzjoni tad-dħul u l-infiq tagħha, il-baġit finali tal-Aġenzija Ewropea tas-Sikurezza tal-Avjazzjoni (l-"Aġenzija") għas-sena finanzjarja 2019 kien jammonta għal EUR 196 411 375, li jirrappreżenta tnaqqis ta' 0,74 % meta mqabbel mal-2018; billi EUR 37 643 000 tal-baġit tal-Aġenzija huwa ffinanzjat mill-baġit tal-Unjoni u EUR 103 214 000 huwa dħul minn tariffi u piżijiet; B. billi l-Qorti tal-Awdituri (il-"Qorti"), fir-rapport tagħha dwar il-kontijiet annwali tal-Aġenzija Ewropea tas-Sikurezza tal-Avjazzjoni għas-sena finanzjarja 2019 ("ir-rapport tal-Qorti"), issostni li kisbet aċċertament raġonevoli li l-kontijiet annwali tal-Aġenzija huma affidabbli u li t-tranżazzjonijiet ta' bażi huma legali u regolari; Ġestjoni baġitarja u finanzjarja Jinnota li l-isforzi ta' monitoraġġ baġitarju matul is-sena finanzjarja 2019 irriżultaw f'rata ta' implimentazzjoni tal-baġit ta' 96,69 %, li tirrappreżenta tnaqqis ta' 1,62 % meta mqabbla ma' dik tal-2018; jinnota bi tħassib li r-rata ta' eżekuzzjoni tal-approprjazzjonijiet ta' pagament kienet ta' 89,06 %, li tfisser tnaqqis ta' 1,20 % meta mqabbla mal-2018; Jinnota li r-rata ta' kanċellazzjonijiet tar-riporti baqgħet tiżdied u laħqet it-3,7 % (1,8 % fl-2018) iżda li għadha taħt il-limitu ta' 5 % stabbilit mill-Kummissjoni; jilqa' pożittivament il-fatt li l-implimentazzjoni b'suċċess tal-baġit u l-kanċellazzjonijiet tal-ammonti riportati tfisser li mhux se jiġu applikati penali għas-sussidju tal-UE għall-2021; Jinnota li l-Aġenzija temmet is-sena b'defiċit globali ta' EUR 552 000, jinnota li d-defiċit tat-tariffi u l-piżijiet jitnaqqas mis-surplus akkumulat, u b'hekk jitnaqqas minn EUR 52,2 miljun għal EUR 51,5 miljun; josserva li fir-rigward tal-attivitajiet relatati mat-tariffi u l-piżijiet, id-dħul żdied b'EUR 4,3 miljun meta mqabbel mal-2018, u għat-total tal-EASA, l-ispejjeż relatati mal-persunal żdiedu b'EUR 1,1 miljun, l-ispejjeż amministrattivi b'EUR 0,65 miljun u l-ispejjeż operattivi bi EUR 3,4 miljun; Jinnota li l-Aġenzija akkumulat is-surplus mill-attivitajiet iffinanzjati mill-industrija matul is-snin, li għalihom ma hemmx dispożizzjoni fir-Regolament Fundatur tal-Aġenzija; jisħaq fuq il-fatt li dan is-surplus jista' jkun prezzjuż għall-ekwilibriju baġitarju tal-Aġenzija fid-dawl ta' kriżi ekonomika gravi għas-settur tal-avjazzjoni li se jkollha impatt fuq l-attivitajiet relatati mat-tariffi; Prestazzjoni Jinnota li l-Aġenzija tuża ċerti miżuri bħala indikaturi ewlenin tal-prestazzjoni (KPIs) biex tivvaluta l-valur miżjud li jagħtu l-attivitajiet tagħha u miżuri oħra biex ittejjeb il-ġestjoni baġitarja tagħha, bħall-ipproċessar f'ħin utli tar-rapporti tal-okkorrenzi, il-kontinwazzjoni tal-approvazzjoni tal-organizzazzjonijiet f'ħin utli u l-progressjoni f'ħin utli tal-ftehimiet bilaterali; Jirrikonoxxi li l-Aġenzija laqqgħet is-settur tal-avjazzjoni għall-ewwel avveniment fi 360° tal-Forum ta' Sikurezza fl-Avjazzjoni għall-Ewropa (SAFE) fit-13 sal-15 ta' Mejju 2019 fi Brussell, li fih madwar 250 persuna mis-settur Ewropew tas-sikurezza tal-avjazzjoni ngħaqdu biex jaqsmu l-esperjenzi tagħhom u biex jiddiskutu l-perċezzjoni usa' tal-istampa tar-riskju tas-sikurezza kkombinata; Jirrikonoxxi li l-programm tal-Aġenzija Data4Safety, li se jipprovdi pjattaforma ta' big data u kapaċità ta' analiżi mtejba fil-livell Ewropew, għamel progress fl-2019, bil-qbil dwar il-fażi tal-prova tal-kunċett u l-bidu tal-fażi ta' implimentazzjoni; Jinnota li l-Aġenzija taqsam flimkien ma' Aġenziji oħra riżorsi għal kompiti li jikkoinċidu, fosthom b'mod partikolari l-Aġenzija Ewropea dwar is-Sigurtà fl-Ikel, il-Fondazzjoni Ewropea għat-Taħriġ u l-Awtorità Ewropea tat-Titoli u s-Swieq, fl-oqsma tal-istħarriġ, it-tagħlim elettroniku, is-servizzi tal-cloud u LinkedIn u t-taħriġ fl-għarfien dwar l-ambjent; iħeġġeġ bil-qawwa lill-Awtorità biex b'mod attiv tipprova tikseb aktar kooperazzjoni u kooperazzjoni usa' mal-aġenziji kollha tal-Unjoni; Jistieden lill-Aġenzija timmira li tikkonċentra aktar fuq it-tixrid mal-pubbliku ġenerali tar-riżultati tar-riċerka tagħha; Jinkoraġġixxi lill-Aġenzija timmira li tiżviluppa qafas ta' politika fit-tul dwar ir-riżorsi umani li jindirizza l-bilanċ bejn ix-xogħol u l-ħajja privata, il-gwida tul il-ħajja u l-iżvilupp tal-karriera, il-bilanċ bejn il-ġeneri, it-telexogħol, il-bilanċ ġeografiku kif ukoll ir-reklutaġġ u l-integrazzjoni ta' persuni b'diżabbiltà; Jinkoraġġixxi lill-Aġenzija timmira lejn id-diġitalizzazzjoni tas-servizzi tagħha, bħala mezz biex tonqos il-burokrazija; Jinnota li l-Aġenzija lestiet, f'disa' xhur, proċess simili għal dak taċ-ċertifikazzjoni ta' inġenju tal-ajru derivat ġdid, li normalment jieħu bejn erba' snin u ħamsa, bħala parti mill-investigazzjoni dwar iċ-ċertifikazzjoni tal-inġenji tal-ajru li saret fl-2020; Ifakkar li l-problema tan-nuqqas ta' persunal tibqa' waħda mill-ostakli ewlenin għall-effiċjenza u li għandha tingħata prijorità lill-appoġġ tal-persunal bil-forniment ta' riżorsi addizzjonali; Jinnota r-rwol li tiżvolġi l-Aġenzija biex tassisti lill-UE fit-tisħiħ tal-kooperazzjoni internazzjonali dwar it-trasport bl-ajru permezz tal-iffirmar ta' sitt Arranġamenti ta' Ħidma ġodda u ta' żewġ Memoranda ta' Qbil; Politika dwar il-persunal Jinnota li, sal-31 ta' Diċembru 2019, 94,56 % tat-tabella tal-persunal ġie implimentat, b'643 aġent temporanju maħtura mit-total ta' 680 aġent temporanju awtorizzat skont il-baġit tal-Unjoni (meta mqabbel ma' 680 post awtorizzat fl-2018); jinnota li, barra minn hekk, 86 aġent kuntrattwali u 17-il espert nazzjonali sekondat ħadmu għall-Aġenzija fl-2019; Jinnota li l-President tal-Bord ta' Tmexxija tal-Aġenzija nbidel mis-Sur Pekka Henttu (il-Finlandja) għas-Sur Piotr Samson (il-Polonja) f'Diċembru 2019; jinnota li l-Viċi President tal-Bord ta' Tmexxija nbidel mis-Sur Rob Huyser (in-Netherlands) għas-Sur Johann Friedrich Colsman (il-Ġermanja) f'Diċembru 2019; Jinnota bi tħassib li għall-2019 ġie rreġistrat żbilanċ bejn il-ġeneri f'dak li għandu x'jaqsam mal-maniġment superjuri (18-il raġel u seba' nisa) u mal-Bord ta' Tmexxija (61 raġel u 20 mara); jitlob lill-Aġenzija tiżgura li fil-futur ikun hemm bilanċ bejn il-ġeneri fil-livell maniġerjali u tal-persunal; jitlob lill-Kummissjoni u lill-Istati Membri jqisu l-importanza li jiżguraw bilanċ bejn il-ġeneri meta jinnominaw lill-membri tagħhom fil-Bord ta' Tmexxija tal-Aġenzija; Ifaħħar l-isforzi kontinwi tal-Aġenzija biex iżżid l-effiċjenza tagħha, li rriżultaw fi tnaqqis tanġibbli nett tal-isforz stmat għal tmien membri tal-persunal ekwivalenti għal full-time meta mqabbel mal-2018, li wassal għal iffrankar fl-ispejjeż tal-persunal ta' madwar EUR 960 000; jinnota li 13-il ekwivalenti għall-full time oħra, li nkisbu wkoll permezz ta' inizjattivi ta' effiċjenza, reġgħu ġew investiti f'attivitajiet ewlenin; Jinsab imħasseb bid-deċiżjoni li t-titlu 1 tal-baġit (nefqa marbuta mal-persunal) jiġi ffriżat għat-tliet snin li ġejjin; jitlob li l-Aġenzija tispjega r-raġunijiet ta' tali deċiżjoni f'mument meta l-implimentazzjoni tal-baġit kienet iktar baxxa milli meħtieġ; Jilqa' b'sodisfazzjon il-miżuri meħuda mill-Aġenzija biex jinkiseb il-bilanċ bejn il-ġeneri, bħall-inkoraġġiment tal-applikazzjonijiet min-nisa matul il-proċeduri ta' selezzjoni, l-għoti ta' kundizzjonijiet ta' xogħol favorevoli u l-arranġamenti flessibbli marbuta mal-maternità; jilqa' pożittivament il-ħolqien ta' grupp favur il-bilanċ bejn il-ġeneri bil-għan li tiżdied is-sensibilizzazzjoni għall-kwistjonijiet relatati mal-bilanċ bejn il-ġeneri; itenni l-appell tiegħu lill-Istati Membri u lill-Kummissjoni biex jieħdu kont tal-bilanċ bejn il-ġeneri meta jinnominaw il-membri tal-Bord; Josserva bi tħassib kbir is-sentenza tal-Qorti tal-Ġustizzja tal-Unjoni Ewropea fil-kawża C-310/19 P, li fiha ddeliberat favur impjegat, u rrikonoxxiet li l-aġir tal-EASA ma jikkorrispondix mar-rekwiżiti li joħorġu mill-prinċipju ta' amministrazzjoni tajba u mid-dmir ta' premura inkombenti fuq korp tal-Unjoni, bħal ma hi l-EASA, u, għaldaqstant, jikkostitwixxi nuqqas amministrattiv; jinsab imħasseb bil-kbir bil-fatt li l-Bord ta' Tmexxija naqqas milli jagħti segwitu lil din is-sentenza b'azzjonijiet konkreti; Jiddispjaċih bir-rapporti dwar in-nuqqas ta' djalogu soċjali fl-Aġenzija, li jidher jintuża biss biex jiġu kkomunikati d-deċiżjonijiet li diġà jkunu ttieħdu pjuttost milli biex jinbeda mekkaniżmu ta' djalogu soċjali serju; Jieħu nota tar-rata dejjem akbar ta' affiljazzjoni mat-trade unions fl-Aġenzija, iżda huwa inkwetat li dan jaf ikun marbut ma' tensjonijiet soċjali li għadhom għaddejjin; Jistieden lill-Bord ta' Tmexxija jagħti attenzjoni aktar fil-fond lill-aspetti soċjali tal-politika dwar il-persunal, billi jieħu azzjonijiet serji biex inaqqas it-tensjonijiet soċjali fl-Aġenzija, u jistabbilixxi djalogu soċjali serju u kostruttiv; Jitlob li l-Aġenzija tirrapporta dwar il-miżuri meħuda biex din is-sitwazzjoni tkun indirizzata; Jinnota li, skont ir-rapport tal-Qorti, għal tlieta minn erba' proċeduri ta' akkwist ivverifikati, l-Aġenzija ma ppubblikatx il-volum stmat tal-kuntratt kif meħtieġ mir-Regolament Finanzjarju; jinnota mir-risposta tal-Aġenzija li l-Aġenzija ppubblikat il-volum għall-erba' proċeduri kollha, madankollu, għal tlieta minnhom biss fl-ispeċifikazzjonijiet tas-sejħa għall-offerti u l-Aġenzija se tiżgura li jkun fiha indikazzjoni tal-kobor fl-Avviż dwar Kuntratt innifsu jew li tagħmel referenza fl-Avviż dwar Kuntratt għas-sezzjoni tal-ispeċifikazzjonijiet tas-sejħa għall-offerti fejn il-volum huwa stabbilit, u b'hekk tiżdied it-trasparenza; Jinnota li, skont ir-rapport tal-Qorti, għal proċedura li tikkonċerna l-akkwist ta' servizzi tal-IT b'valur sa EUR 3,5 miljun, l-Aġenzija kienet teħtieġ li l-offerenti potenzjali jippreżentaw provi li l-fatturat annwali minimu tagħhom kien f'livell li qabeż il-massimu permess mir-Regolament Finanzjarju; jinnota mir-risposta tal-Aġenzija li l-Aġenzija se tissorvelja u tivverifika b'mod speċifiku li l-applikazzjoni ta' dan il-kriterju hija konformi mar-Regolament Finanzjarju fil-ġejjieni; Jinnota li, skont ir-rapport tal-Qorti, rigward is-segwitu mogħti lill-osservazzjonijiet tas-snin preċedenti, t-termini użati fil-kuntratt qafas ma' operatur wieħed fl-2018 u misjuba wkoll mill-Qorti fl-2019 ma kinux speċifiċi biżżejjed biex jippermettu kompetizzjoni ġusta u ma żgurawx valur għall-flus; jinnota r-risposta tal-Aġenzija u jistieden lill-Aġenzija tfassal kuntratti qafas b'tali mod li tippermetti kompetizzjoni ġusta u tiżgura valur għall-flus; Jinnota li, skont ir-rapport tal-Qorti, rigward is-segwitu mogħti lill-osservazzjonijiet tas-snin preċedenti, l-Aġenzija impenjat il-fondi għal ftehim mal-Kummissjoni dwar servizzi ta' arkivjar madwar tmien xhur wara t-tiġdid tal-ftehim fl-2018; jinnota li, skont ir-Regolament Finanzjarju, l-impenn ta' fondi għandu jiġi rreġistrat qabel ma wieħed jidħol f'obbligu ġuridiku; jieħu nota tar-risposta tal-Aġenzija dwar l-implimentazzjoni ta' sistema tal-IT li tipprevjeni kwalunkwe riskju ta' dħul f'impenji ġuridiċi qabel l-impenji baġitarji; Jinnota, fir-rigward tas-segwitu mogħti lill-osservazzjonijiet mis-snin preċedenti, li, minn Jannar 2018, l-Aġenzija tat lill-fornituri kollha l-possibbiltà li jippreżentaw fatturi elettroniċi; jinnota, madankollu, li fl-2019 l-ipproċessar tal-fatturi riċevuti elettronikament u l-kodifikazzjoni tad-data tal-fattura kienu għadhom isiru manwalment; Prevenzjoni u ġestjoni tal-kunflitti ta' interess u trasparenza Jirrikonoxxi l-miżuri fis-seħħ u l-isforzi kontinwi tal-Aġenzija biex jiġu żgurati t-trasparenza, il-prevenzjoni u l-ġestjoni tal-kunflitti ta' interess u l-protezzjoni tal-informaturi ta' irregolaritajiet; jinnota li, fl-2019, l-Aġenzija identifikat diversi każijiet ta' kunflitti ta' interess potenzjali, iżda, fil-biċċa l-kbira tal-każijiet, ir-riskju ta' kunflitti ta' interess ġie indirizzat permezz tal-applikazzjoni ta' miżuri ta' mitigazzjoni speċifiċi, u l-każijiet li fadal ma kinux jirrikjedu li tittieħed miżura ta' mitigazzjoni; jirrikonoxxi li s-CVs u d-dikjarazzjonijiet ta' interess tal-biċċa l-kbira tal-membri tal-Bord jiġu ppubblikati fuq is-sit web tiegħu, madankollu, jinnota li l-Aġenzija naqset milli tippubblika s-CVs u d-dikjarazzjonijiet ta' interess tal-membri kollha tal-Bord fuq is-sit web tagħha; jistieden lill-Aġenzija tippubblika s-CVs u d-dikjarazzjonijiet ta' interess tal-membri kollha tal-Bord ta' Tmexxija u tinforma lill-awtorità ta' kwittanza bil-miżuri meħuda f'dan ir-rigward; Jinnota li l-Aġenzija wettqet rieżami tal-qafas eżistenti fil-qasam tal-kunflitti ta' interess għall-persunal u għall-membri tal-Bord tal-Appell, filwaqt li qieset ir-rakkomandazzjonijiet mir-Rapport tal-Awditjar tal-IAS dwar l-Etika, il-Prevenzjoni tal-Frodi u l-Kunflitti ta' Interess, imfassal fi tmiem l-2018 u l-Aġenzija kompliet ittejjeb il-mekkaniżmu tagħha fl-iżvilupp ta' linji gwida għall-membri tal-persunal u l-maniġers bil-għan li jiġu armonizzati l-miżuri ta' mitigazzjoni li għandhom jiġu implimentati; jinnota li, fl-2019, l-Aġenzija bdiet taħdem fuq ir-rakkomandazzjonijiet tal-awdituri tal-IAS, li se jiġu implimentati fl-2020; Jinnota li 72 % tal-introjtu tal-Aġenzija jikkonsisti f'tariffi; jieħu nota tal-fehma tal-Aġenzija li l-fatt li l-applikanti jħallsu t-tariffi mhux bilfors jimplika kunflitt ta' interess; jistieden lill-Aġenzija tiżviluppa miżuri preventivi u tivvaluta regolarment lill-persunal involut fil-formulazzjoni ta' opinjonijiet, bil-għan li tiżgura l-indipendenza; Jinnota li, fl-2019, is-Servizz tal-Awditjar Intern wettaq awditu tal-esternalizzazzjoni, tal-ftehimiet ta' sħubija u tas-servizzi applikanti bir-rapport tal-awditjar finali li sar fil-bidu tal-2020 u li l-Aġenzija bħalissa qed tieħu miżuri bbażati fuq ir-rakkomandazzjonijiet maħruġa; Jinnota li, fl-2019, il-Kapaċità ta' Awditjar Intern wettqet ħames inkarigi ta' aċċertament tal-awditu biex tivvaluta jekk ir-regolamenti rilevanti ġewx rispettati, jekk l-objettivi tal-proċess intlaħqux u jekk ir-riskji ewlenin ġewx mitigati kif xieraq; jinnota li ġie pprovdut aċċertament f'kull wieħed mir-rieżamijiet u ngħataw rakkomandazzjonijiet għat-titjib tal-ambjent tal-kontroll jew l-effiċjenza ġenerali tal-proċessi; jirrikonoxxi, barra minn hekk, li fit-tliet awditi ta' segwitu mwettqa fl-2018, f'każ wieħed ir-riskji residwi tnaqqsu għal livell aċċettabbli, u fiż-żewġ oqsma l-oħra, l-implimentazzjoni tal-bqija tal-azzjonijiet se tiġi vvalutata fl-2020; Jinnota li s-sistema integrata ta' ġestjoni tal-Aġenzija ġiet iċċertifikata mill-ġdid bl-istandard ISO 9001:2015 fl-2019 u l-awdituri ma identifikaw l-ebda nuqqas ta' konformità; Jinnota li d-diretturi tal-Aġenzija rrevedew l-effettività tas-sistema ta' ġestjoni matul il-laqgħa tar-"Reviżjoni tal-Ġestjoni" fl-2019 u ġie konkluż li s-sistema ta' kontroll intern tikkonforma bis-sħiħ mal-istandards ta' ġestjoni tal-Aġenzija; Kummenti oħra Jirrikonoxxi l-miżuri meħuda mill-Aġenzija biex ittaffi r-riskji kollha assoċjati mad-deċiżjoni tar-Renju Unit li joħroġ mill-Unjoni, anki l-ħolqien ta' pjan ta' kontinġenza f'koordinament mal-Kummissjoni; jinnota li l-Aġenzija kkooperat mill-qrib mal-Kummissjoni Ewropea matul in-negozjati mar-Renju Unit u li r-riskju ta' tfixkil tal-attivitajiet tal-avjazzjoni sparixxa bil-konklużjoni tal-ftehim dwar il-ħruġ, li daħal fis-seħħ fl-1 ta' Frar 2020; jinnota li l-Aġenzija evalwat l-impatt li ħalla l-ħruġ tar-Renju Unit mill-Unjoni fuq ir-riżorsi umani, u kkonkludiet li numru relattivament żgħir biss ta' membri tal-persunal jaf jintlaqat (jiġifieri inqas minn 10); jinsab imħasseb bil-fatt li , minkejja din l-aħbar, l-Aġenzija tinsab fil-proċess li tkeċċi lill-ħaddiema permanenti kollha ta' ċittadinanza Brittanika; jitlob lill-Aġenzija tinforma lill-Parlament biċ-ċifri eżatti, u jfakkar lill-Aġenzija li l-politika tal-Kummissjoni dwar il-ħruġ tar-Renju Unit mill-Unjoni hija li kemm jista' jkun jitħarsu l-ħaddiema Brittaniċi; Itenni li fl-2018 l-Aġenzija, ikklassifikata bħala aġenzija ta' "Investiment Strateġiku Ewropew", ġiet fdata b'kompiti sinifikanti ewlenin ġodda fir-rigward taċ-ċibersigurtà fl-avjazzjoni, id-droni u l-mobilità urbana tal-ajru, il-ħarsien tal-ambjent, ir-riċerka u l-iżvilupp, il-kooperazzjoni internazzjonali; jinnota b'sodisfazzjon li l-Aġenzija ħadet ħafna azzjonijiet fl-2019 sabiex iżżid iċ-ċibersigurtà u l-protezzjoni tar-reġistri diġitali fil-pussess tagħha; jitlob, għalhekk, li jkun hemm baġit adegwat tal-Aġenzija sabiex din ikollha r-riżorsi meħtieġa għall-kompiti tagħha; Japprezza u jissottolinja r-rwol tal-Aġenzija fil-Patt Ekoloġiku permezz tal-ħidma tagħha biex ittejjeb l-impatt ambjentali tal-avjazzjoni, fost l-oħrajn permezz tal-iżvilupp ta' standards ġodda tas-CO2 u, b'mod partikolari, tal-programm tal-Ekotikketta, tal-fjuwils sostenibbli kif ukoll tat-tiġdid ekoloġiku tal-flotot tal-linji tal-ajru; Jissottolinja l-ammont ta' xogħol sinifikanti kkawżat mill-investigazzjonijiet dwar il-Boeing 737 Max; ifaħħar l-isforzi li għamlet l-Aġenzija fit-tmexxija tal-missjoni b'mod dirett bit-tfassil ta' pjan ta' azzjoni korrettiva u permezz tal-missjonijiet aktar tradizzjonali tagħha; jenfasizza l-ħtieġa li jiżdiedu r-riżorsi finanzjarji u umani tal-Aġenzija biex tkun tista' twettaq il-kompiti importanti tagħha ta' sikurezza u sigurtà; ifakkar, analogament, fir-rwol li tiżvolġi l-Aġenzija, flimkien mal-impriżi konġunti Clean Sky 2 u SESAR, biex jonqsu l-emissjonijiet ta' CO2 għal kull passiġġier; Jirrimarka li huwa meħtieġ approċċ kumpless sabiex il-paġni inizjali tas-siti tal-istituzzjonijiet Ewropej isiru aċċessibbli għal persuni b'kull xorta ta' diżabbiltà, kif stabbilit fid-Direttiva (UE) 2016/2102, inkluż id-disponibbiltà tal-lingwi tas-sinjali nazzjonali; jissuġġerixxi li l-organizzazzjonijiet li jirrappreżentaw lill-persuni b'diżabilità jiġu involuti f'dan il-proċess; Jirreferi, rigward kummenti oħrajn ta' natura orizzontali li jakkumpanjaw id-deċiżjoni tiegħu dwar il-kwittanza, għar-riżoluzzjoni tiegħu tad-29 ta' April 2021 dwar il-prestazzjoni, il-ġestjoni finanzjarja u l-kontroll tal-aġenziji.
Extracted from TA-9-2021-0185_MT.docx